Leningradi süüasi
Leningradi süüasi ehk Leningradi kohtuasi oli sõjajärgse Nõukogude Liidu ulatuslikuim kaadripuhastus, mis viidi läbi aastatel 1949–1952 nii keskvõimu kui ka regionaalsel tasandil. Kohtuasja aluseks sai võimuvõitlus Andrei Ždanovi (kelle tugibaas oli Leningradis) ja Georgi Malenkovi ning mõlema toetajate vahel, mis päädis Malenkovi võiduga pärast Ždanovi surma 1948. aastal. Võimuvõitlusest võitjana väljunud Malenkov asus koos Staliniga eemaldama võimult Ždanovi toetajaid. Süüasjaga seotud arreteeritute arvuks on hinnatud 2000 – 10 000.